b'\n_START_ARTICLE_\nSeverna Azija\n_START_PARAGRAPH_\nSeverna Azija je regija Azije. Po navadi pri\xc5\xa1tevamo pod to regijo celotno Rusijo vzhodno od Urala, ki je meja z Evropo, posebej pa Sibirijo. Nekatere definicije pri\xc5\xa1tevajo k Severni Aziji \xc5\xa1e Mongolijo oz. jo izklju\xc4\x8dujejo ter dodajajo razli\xc4\x8dne obmejne predele z Sibirijo.\n_START_SECTION_\nGeografija\n_START_PARAGRAPH_\nSeverno Azijo oblivajo Baltsko, Karsko, Laptevsko, Vzhodnosibirsko, Beringovo in Ohotsko morje. Vanje se iztegujejo Tajmir, Jamal, Gidanski polotok in Kam\xc4\x8datka, ve\xc4\x8dji otoki v njih pa so Nova zemlja in Novosibirski otoki._NEWLINE_Ve\xc4\x8dja ni\xc5\xbeavja so Prikaspijsko, Zahodno- in Severnosibirsko ni\xc5\xbeavje. Prekinjajo jih gorovja - Kam\xc4\x8datsko, Korja\xc5\xa1ko, Kolimsko, \xc4\x8cersko, Verhojansko in Stanovojsko gorovje ter Moma, Suntar-Hajata in Ural. Najpomembnej\xc5\xa1i reki sta Ob in Volga, pa tudi Jenisej (njen pritok napaja Bajkalsko jezero), Lena in Amur.\n_START_SECTION_\nPodnebje in rastje\n_START_PARAGRAPH_\nPodnebje je celinsko, od vzhoda do zahoda padavine padajo. Ker ni ve\xc4\x8djih gorovij, povr\xc5\xa1je ne prepre\xc4\x8duje pretok hladnega zraka iz Arkti\xc4\x8dnega obmo\xc4\x8dja. Severneje je podnebje subpolarno, tu uspeva tajga oz. je povr\xc5\xa1je stepsko. Na skrajnem severu je podnebje polarno, vladata ve\xc4\x8dni sneg in led. Srednje- in Zahodnosibirsko vi\xc5\xa1avje sta najhladnej\xc5\xa1i stalno poseljeni obmo\xc4\x8dji na svetu.\n_START_SECTION_\nDemografija\n_START_PARAGRAPH_\nV severni Aziji \xc5\xbeivi okoli 120 narodov. Mo\xc4\x8dno prevladuje pravoslavna vera. Tu po ocenah \xc5\xbeivi 40 milijonov Rusov in Ukrajincev. Najve\xc4\x8dja avtohtona manj\xc5\xa1ina so Burjati z okrog 450.000 pripadniki.'